OPISY REGISTROVANÝCH ODRÔD OVOCIA

Drieň obyčajný

# Alex (2003)

 Odroda Alex bola vyšľachtená na Výskumnom ústave ovocných a okrasných drevín, a.s., v Bojniciach. Vznikla hybridizáciou výberov prírodných populácií druhu z lokalít obcí Dolné a Horné Vestenice a následnou selekciou v hybridnom potomstve. V Štátnych odrodových skúškach bola skúšaná v rokoch 2001–2002.

 Alex je odroda s veľkými, tmavo červenými, neskoro dozrievajúcimi plodmi. Stromy sú silného vzrastu, stredne husté s rozložitým habitusom. Hlavné konáre sú dlhé, vzpriamené s kratším, vzpriamene rastúcim postranným obrastom. Listy sú strednej veľkosti, pretiahlo elipsovitého tvaru. Okraj listu je málo zvlnený. Zelená farba vrchnej stany je bledšia. Listová stopka je krátka so silným antokyanovým sfarbením. Začiatok kvitnutia je neskorší. Podľa priebehu počasia začína odroda zvyčajne kvitnúť koncom marca. Kvietky sú usporiadané v okolíkoch. Korunné lupienky majú pretiahnutý, špicatý tvar, sú zlato žltej farby. Odolnosť proti mrazu v dreve i v kvete je veľmi dobrá.

 Plody sú veľké (váha 100 plodov 423g), hruškovitého tvaru. Sú tmavo červenej farby s hladkým lesklým povrchom. Šupka je tenká, pri jedle nevadí. Veľkostne i tvarovo sú plody vyrovnané. Dužina je tuhá, tmavšie červená s typickou trpkou chuťou. Kôstka má pretiahly ku koncu zašpicatený tvar. Od dužiny je veľmi ľahko oddeliteľná. Termín dozrievania je neskorý, až v prvej polovici septembra. Plody sa pri zbere neotláčajú, veľmi dobre znášajú transport. Hospodársky významná plodnosť nastupuje 8 – 10 rokov po výsadbe. Plody sú vhodné hlavne na konzervárenské spracovanie. Odroda sa vyznačuje vysokým stupňom odolnosti proti chorobám a škodcom.

# Expres (2003)

 Odroda Expres bola vyšľachtená na Výskumnom ústave ovocných a okrasných drevín, a.s., v Bojniciach. Vznikla hybridizáciou výberov prírodných populácií druhu z lokalít obcí Dolné a Horné Vestenice a následnou selekciou v hybridnom potomstve. V Štátnych odrodových skúškach (ŠOS) bola skúšaná v rokoch 2001–2002.

 Expres je odroda s veľkými, jasne červenými, skoršie dozrievajúcimi plodmi. Stromy sú stredne vzrastné, redšie s rozložitým habitusom. Hlavné konáre sú dlhé, vzpriamené so stredne dlhým, rovno rastúcim postranným obrastom. Odolnosť dreva proti mrazu je veľmi dobrá. Listy sú väčšie, podlhovasto-vajcovitého tvaru, na okraji bez zvlnenia. Zelená farba vrchnej stany je bledšia. Listová stopka je krátka so silným antokyanovým sfarbením. Začiatok kvitnutia je skorý. Podľa priebehu počasia začína odroda kvitnúť už v polovici marca. Kvietky sú usporiadané v okolíkoch. Korunné lupienky majú pretiahnutý, špicatý tvar, sú zlato žltej farby. Odolnosť kvetov proti nízkym teplotám je v porovnaní s ostatnými odrodami slabšia.

 Plody sú veľké (váha 100 plodov 375 g), elipsovitého až valcovitého tvaru. Sú jasne červenej farby s hladkým lesklým povrchom. Šupka je tenká, pri jedle nevadí. Veľkostne i tvarovo sú plody vyrovnané. Dužina je stredne tuhá, bledšie červená. Kôstka má pretiahly elipsovitý tvar. Je ťažko oddeliteľná od dužiny. Chuť je typická pre tento druh - sladkokyslá trpkastá. Termín dozrievania je skorý, už v druhej polovici augusta. Po dozretí plody rýchlo opadávajú. Nástup do plodnosti je postupný. Podľa chemickej analýzy plodov poskytnutej prihlasovateľom je obsah vitamínu C až 82 mg.100g-1. Plody majú univerzálne využitie, vhodné sú hlavne na konzervárenské spracovanie. Odroda sa vyznačuje vysokým stupňom odolnosti proti chorobám a škodcom.

Jabloň domáca

# Piros (2009)

 Odroda Piros bola testovaná v Štátnych odrodových skúškach (ŠOS) v rokoch 2008 - 2009. Vyšľachtená bola v Nemecku - Fruit Genebank, Institut for Plant Gen. and Crop.Plant Research/ IPK/,,Dresden-Pilnitz. Piros vznikol krížením odrôd Helios x Apollo.

 Strom je slabšieho vzrastu. Habitus a typ stromu je rozložitý. Na stredne hrubom jednoročnom výhone sú krátke internódiá. Kostrové konáre dobre obrastajú krátkym rodivým obrastom, na ktorom prinášajú úrodu už v prvých rokoch po vysadení. Letorasty sú stredne dlhé, v hornej tretine plstnaté. Listy sú stredne dlhé, vrúbkované, vzhľadom k výhonu majú odstávajúce postavenie. Na spodnej strane listovej čepele sa nachádza stredne silné ochlpenie. Listová stopka má v bazálnej časti stredne silné antokyánové zafarbenie. Neotvorené kvety majú tmavoružovú farbu. Termín začiatku kvitnutia je stredne skorý. Kvety dorastajú do strednej veľkosti s dotýkajúcimi sa korunnými lupienkami. Vhodnými opeľovačmi sú odrody: Golden Delicious, Idared, Pinova.

 Plod odrody Piros je stredný až veľký, guľovitý, bez výrazného rebrovania. Kalich je stredne veľký so stredne dlhými kališnými lístkami. Základná zelenožltá farba šupky je prekrytá stredne intenzívnou ružovou farbou. Šupka je stredne pevná, pri zbere suchá, v období konzumnej zrelosti slabo mastná, hladká, stredne osrienená a bez prítomnosti hrdze. Na slnečnej strane plodu sa tvorí slabo ohraničené líčko s kratšími stredne hrubými pásikmi. Dužina plodu je spočiatku stredne pevná, neskôr mäkká a šťavnatá. Chuť jabĺk je veľmi dobrá, sladká s príjemnou vôňou. Zberovú zrelosť dosahuje v našich podmienkach v prvej dekáde augusta a skladovateľnosť jabĺk je dva týždne. Odroda pri vyššej násade plodov vyžaduje prebierku. Počas vegetácie neboli na odrode pozorované žiadne príznaky hubovitých chorôb. Odroda je pre svoje vynikajúce chuťové vlastnosti a atraktívny vzhľad plodov vhodná pre veľkopestovateľov, ako aj pre malých záhradkárov.

# Red Jonaprince (2008)

 Odroda Red Jonaprince vznikla v Holandsku ako farebná mutácia odrody Jonagold. Skúšky na odlišnosť, vyrovnanosť a stálosť boli vykonané v odrodových pokusoch ÚKSÚP Veľké Ripňany v rokoch 2006 - 2007.

 Vzrast stromov je stredne silný, habitus koruny je rozložitý. Kostrové konáre dobre obrastajú krátkym plodonosným obrastom. Letorasty sú stredne dlhé, v hornej tretine plstnaté. Jednoročné výhony sú stredne hrubé, na slnečnej strane červenohnedej farby. Listy sú stredne veľké až veľké. Okraje listovej čepele sú pílkovitého typu 2. Intenzita zeleného sfarbenia čepele je stredná. Na spodnej strane listovej čepele je prítomné stredne silné ochlpenie. Listová stopka je krátka, stredne hrubá, v bazálnej časti so stredne silným antokyánovým zafarbením. Farba kvetných pukov je tmavoružová. Kvety odrody sú stredne veľké. Korunné lupienky sa dotýkajú. Začiatok kvitnutia je stredne skorý.

 Plody sú stredne veľké až veľké, kužeľovitého tvaru. Základná farba šupky nie je pozorovateľná, pretože povrch celého jablka pokrýva atraktívne tmavo červené líčko. Šupka je stredne pevná, pri zbere suchá, v období konzumnej zrelosti slabo mastná, hladká, bez prítomnosti osrienenia a hrdze. Dužina je krémovo biela až biela. Chuť šťavnatých jabĺk je veľmi dobrá, sladká s príjemnou vôňou. Nástup do vegetácie odrody je stredne skorý, súčasne s odrodou Jonagold a jej farebnými mutáciami. Zberovú zrelosť dosahuje v našich podmienkach koncom IX. až začiatkom X., 7 dní po odrode Golden Delicious. Konzumne dozrieva koncom XI. Uskladnené jablká vydržia do III., v skladoch s upravenou atmosférou aj dlhšie. Odroda vyžaduje chemickú ochranu proti múčnatke a chrastavitosti jabloňovej. Pre svoje vynikajúce chuťové vlastnosti a atraktívny vzhľad plodov je vhodná pre moderné intenzívne sady i drobných pestovateľov.

# Santana (2006)

 Odroda jablone Santana bola vyšľachtená v roku 1992 v Holandsku. Odrodová skúška na výkon DUS testov bola vykonaná v rokoch 2004 – 2005 na odrodovej skúšobni ÚKSÚP Veľké Ripňany. Santana vznikla krížením odrôd Elstar x Priscilla.

 Habitus koruny je rozložitý. Jednoročné výhony sú stredne hrubé, v hornej tretine slabo plstnaté. Farba neotvorených kvetných pukov je červená. Kvety sú stredne veľké s prekrývajúcimi sa korunnými lupienkami. Odroda kvitne stredne skoro v druhej dekáde apríla, spolu s odrodami Jonagold a Granny Smith. Je odolná voči neskorým jarným mrazom. Listy sú veľké, na povrchu tmavozelené, lesklé s vrúbkovaným okrajom listovej čepele. Listová stopka je stredne dlhá. Plody sú veľké, plocho guľovité, po obvode stredne rebrované. Kalich je stredne veľký, zatvorený, so stredne dlhými kališnými lístkami.

 Základná farba šupky je žltá, na povrchu slabo mastná bez osrienenia. Prekrýva ju stredne intenzívna mierne pásikavá červená farba, vytvárajúca na slnečnej strane červené líčko. Na šupke, ani v oblasti stopkovej jamky sa nevyskytuje hrdza. Dužina je stredne pevná, biela, šťavnatá, aromatická, dobrej harmonicky vyrovnanej, sladkokyslej chuti. Komory jadrovníka sú na priečnom reze otvorené. Odroda sa zberá v prvej dekáde septembra. Konzumne dozrieva v mesiaci XI. a skladuje sa do konca XII. Na múčnatku je náchylná. Odroda je vhodná na priamy konzum.

# Pilot (2005)

 Odroda jablone Pilot vznikla v Pillnitz v Nemecku, krížením odrôd Clivia x Undine. Na výkon morfologických DUS testov bola skúšaná na pracovisku ÚKSÚP Veľké Ripňany v rokoch 2003 - 2004.

 Patrí do skupiny neskorých zimných odrôd. Stromy sú rozložité, stredne silného vzrastu a vytvárajú vzpriamený habitus koruny. Jednoročné výhony sú hrubé, v hornej tretine stredne plstnaté s krátkymi internódiami. Farba kvetných pukov je purpurová. Kvety sú stredne veľké s prekrývajúcimi sa korunnými lupienkami. Listy sú stredne veľké, odstávajúce s vrúbkovaným okrajom listovej čepele. Odroda má stredne veľké, guľovito kužeľovité plody so slabým rebrovaním. Kalich je stredne veľký, zatvorený so stredne dlhými kališnými lístkami.

 Plody majú stredne širokú a hlbokú kališnú jamku. Z plytkej a širokej stopkovej jamky vyrastá dlhá, stredne hrubá stopka. Na stopkovej jamke je málo hrdze. Šupka je žltá, na povrchu slabo mastná bez osrienenia. Prevažnú časť plodu pokrýva červené líčko s pásikmi. Dužina plodu je veľmi pevná, krémovej farby. Komory jadrovníka sú na priečnom reze čiastočne otvorené. Chuť odrody Pilot je sladkokyslá. Pri priemernej agrotechnike je zdravotný stav stromov dobrý, úrody sú veľké a pravidelné. Jablká sú odolné proti otlačeniu a dobre sa prepravujú. V niektorých rokoch sa v pokusoch prejavili symptómy sklovitosti jabĺk. Plody sa zberajú v prvej až druhej dekáde októbra súčasne s odrodami Pinova, Fuji, Jonagold. Konzumne dozrievajú v decembri a v chladiarni vydržia do začiatku apríla.

# Granny Smith (2003)

 Odroda Granny Smith bola v štátnych odrodových skúškach (ŠOS) na DUS skúšaná v rokoch 2000–2002. Pôvod má v Austrálii, kde bola prvý krát objavená roku 1868 ako náhodný semenáč. Takmer po 100 rokoch bola dovezená do Ameriky, kde dodnes patrí k vyhľadávaným odrodám.

 Stromy sú stredne silného vzrastu. Tvoria otvorené koruny rozložitého habitusu s väčším počtom prírastkov. Jednoročné výhony sú tenké, krátke, silne plstnaté. Množstvo lenticel na výhonoch je stredné. Vzhľadom k väčšiemu počtu prírastkov patrí odroda Granny Smith medzi odrody náročnejšie na rez. Farba neotvoreného kvetu je pred rozkvitnutím červená. Po rozkvete je kvet strednej veľkosti so vzájomne sa prekrývajúcimi korunnými lupienkami. Listy sú veľké, svetlo zelenej farby. Listová čepeľ je stredne dlhá a úzka (veľký pomer dĺžky k šírke). Tvar okraja listu je vrúbkovaný.

 Plod je väčší s guľovitým až guľovito-kužeľovitým tvarom so slabým rebrovaním pri kališnom konci. Kalich je stredne veľký, zatvorený. Kališná jamka je stredne hlboká a široká. Stopka plodu je krátka, stredne hrubá.. Povrch plodu je hladký s veľmi slabým voskovým povlakom. Základná farba šupky pri zbere je typicky sýto zelená. Na slnečnej strane sa môže vyskytnúť líčko oranžovo hnedej farby slabej intenzity. V konzumnej zrelosti býva farba šupky bledšie zelená až zelenožltá. Množstvo hrdze na povrchu plodu je len veľmi malé, prípadne celkom chýba. Lenticely sú veľké, výrazné. Dužina je pevná, bielej farby so zeleným nádychom, stredne šťavnatá. Chuť je v optimálnej konzumnej zrelosti stredne kyslá - osviežujúca s typickou arómou po tráve. Obdobie zberu je veľmi neskoro až v druhej polovici októbra. Plody predčasne neopadávajú. Potenciál úrodnosti odrody je vysoký a pravidelný. Prednosťou tejto neskorej zimnej stolovej odrody je tiež veľmi dobrá skladovateľnosť. V skladoch s kontrolovanou atmosférou plody vydržia až do apríla. V bežných skladoch dochádza niekoľko dní po vyskladnení k rýchlemu hnednutiu šupky. Odolnosť voči chrastavitosti a múčnatke je stredná.

Hruška obyčajná

# Korvínova (2010)

 Hruška Korvínova vznikla krížením odrôd Boscova fľaška x Clappova vo Výskumnom ústave ovocných a okrasných drevín v Bojniciach. Do štátnych odrodových skúšok ÚKSÚP bola prihlásená na základe žiadosti o registráciu v roku 2002. Morfologické skúšky boli vykonané na stromoch v plnej plodnosti v r. 2008 - 2009.

 Je to neskorá jesenná odroda, ktorej plody dosahujú zberovú zrelosť koncom IX. Vzrast stromov je stredný a habitus koruny polovzpriamený. Kostrové konáre majú tendenciu vytvárať ostrejší uhol. Jednoročné internódiá sú priame, kratšie na oslnenej strane hnedé, zriedkavo hnedočervené. Mladé výhony majú v období intenzívneho rastu stredne silné antokyánové sfarbenie. Vo vrchnej časti je letorast stredne plstnatý. Listy sú stredne veľké, užšie a stredne zelené. Okraj čepele je plytko zúbkovaný. Pomer dĺžky k šírke listovej čepele je vysoký. Tvar bázy listovej čepele je špicatý, tvar vrchola je pravouhlý bez špičky. Listová stopka je stredne veľká, postupne prechádza cez čepeľ so slabým zakrivením. Nasadenie kvetných pukov je v prevažnej miere na spuroch. Kvety majú veľké korunné lupienky, ktoré sa navzájom dotýkajú. Lupienky sú široko vajcovité, v bazálnej časti okrúhle.

 Plody sú stredne veľké, hruškovité, spočiatku zelené v dobe zberu zelenožlté so zriedkavým oranžovým líčkom na oslnenej strane. Výskyt hrdze v okolí kalicha a na líčku je nízky. V stopkovej jamke je zastúpenie hrdze stredné. Plody majú dlhú a slabo zakrivenú stopku, ktorá je nasadená v ose plodu. Okraj úzkej a plytkej kališnej jamky je slabo rebrovitý. Plody majú stredne pevnú dužinu so strednou textúrou. Stredne šťavnatá dužina má slabú trieslovinovú príchuť. Obdobie zberu je spravidla v tretej dekáde septembra, 5 až 7 dní pred odrodou Pribinova. Ani pri neskoršom zbere plody neopadávajú a zostávajú na stromoch. Hruška Korvínova nemá zvláštne agroekologické požiadavky a je vhodná do všetkých oblastí Slovenska. Počas testovania neboli na odrode spozorované žiadne hubovité ochorenia listov a ani plodov. Priemerná hmotnosť plodov z odrodových pokusov dosahovala 245 gramov. Pre uvedené vlastnosti sa odporúča na priamy konzum, ako i priemyselné spracovanie. Odroda je registrovaná v kategórii odrôd zimných.

# Pribinova (2010)

 Odroda Pribinova bola prihlásená do odrodových pokusov ÚKSÚP v roku 2002. Morfologické skúšky boli vykonané na stromoch v plnej plodnosti v r. 2008 - 2009. Odroda vznikla krížením odrôd Williamsova čáslavka x Drouardova na pracovisku VÚOOD a.s., Bojnice.

 Z hľadiska dozrievania patrí medzi skoré zimné odrody. V našich podmienkach dozrievajú plody v poslednej dekáde IX. až začiatkom X. Počiatočný rast stromov je silný. Rozkonárenie stromov je silné. Habitus koruny stromov je rozložito previsnutý s vyššími nárokmi na rez v prvých rokoch po výsadbe. Letorasty sú dlhé, na oslnenej strane hnedočervené. Mladý výhon má v dobe intenzívneho rastu stredne silné antokyánové sfarbenie. Vo vrchnej časti je letorast stredne plstnatý. Listy sú veľké, tmavozelené na vrchnej strane výrazne lesklé, pevné. Tvar bázy listovej čepele je tupouhlý. Tvar vrchola listovej čepele je pravouhlý podobne ako aj u odrody Williamsova čáslavka. Okraj listovej čepele je stredne silno zúbkovaný. Listová stopka je dlhá. Postupne prechádza cez čepeľ v podobe hlavnej žilky so slabým zakrivením. Nasadenie kvetných pukov je v prevažnej miere na krátkom rodivom obraste. Kališné lístky sú stredne dlhé a voľné. Kvety majú stredne veľké, dotýkajúce sa korunné lupienky. Tvar bázy korunného lupienka je výrazne klinovitý. Plody sú veľké, symetrické s konkávnym profilom strán. Nezrelé plody sú zelené, neskôr sa sfarbenie šupky mení na žltozelené s ojedinelým výskytom svetločerveného malého líčka. Stopka je stredne dlhá a stredne zakrivená, vyrastá v pravom uhle k osi plodu. Stopková jamka je stredná a bez výskytu hrdze. Okraj kališnej jamky je stredne hrboľatý. Dužina plodov je stredne pevná, šťavnatá. Obdobie kvitnutia je stredne skoré, čo dáva predpoklad lepšej odolnosti voči neskorým jarným mrazom. Po vstupe do plnej rodivosti prinášajú stromy každoročne stredne veľkú násadu plodov. Atraktívne veľké plody majú dobrú chuť s jemnou trieslovinou. Skladovateľnosť plodov je dobrá. Plody nestrácajú šťavnatosť ani po dlhšej dobe skladovania. Počas celej doby skúšok neboli na plodoch a ani listoch pozorované žiadne hubovité ochorenia. Priemerná hmotnosť plodov počas skúšok sa pohybovala na úrovni 445 gramov. Pre uvedené vlastnosti sa odporúča na priamy konzum ako i na priemyselné spracovanie. Odroda je registrovaná v kategórii odrôd zimných.

Jahoda

# Calypso (2004)

 Odroda Calypso bola vyšľachtená v Anglicku krížením odrôd Rapella x Selva. V Štátnych odrodových skúškach (ŠOS) na DUS bola skúšaná v rokoch 2002-2003 pod označením EMR 28.

 Calypso je stredne skorá remontantná odroda. V hlavnom zberovom období plody dozrievajú koncom mája až začiatkom júna, a po letnej prestávke začínajú plody znovu dozrievať od konca augusta až do zámrazu. Rastlina je stredne vzrastná. Vytvára redšie trsy guľovitého habitusu. Listy sú menej lesklé, stredne zelenej farby s rovným povrchom. Tvar zúbkov na okraji lístka je vrúbkovaný. Bohatosť odnožovania rastlín je stredná. Kvety sú veľké, s prekrývajúcimi sa korunnými lupienkami.

 Plody sú stredne veľké, žiarivej jasne červenej farby, kužeľovitého tvaru. Špička plodu je ostrá. Povrch plodu je hladký, stredne lesklý s nažkami umiestnenými v úrovni povrchu plodu. Zóna bez nažiek pri stopke je stredne široká. Priľnavosť kalicha je stredná, odstraňuje sa ľahko. Dužina plodu je stredne tuhá, svetlo červenej farby s výraznou bielou kresbou. Stredová dutinka je len malá. Chuť plodov je veľmi dobrá, harmonicky vyrovnaná, silne aromatická. Jej prednosťou je hlavne vyšší úrodový potenciál, veľmi dobrá kvalita plodov ako i väčšiu bohatosť odnožovania. Je vhodná do teplých oblastí. Calypso je stredne náchylná k výskytu bielej škvrnitosti listov (Micosphaerella fragariae), fialovej škvrnitosti listov (Diplocarpon earliana) a verticiliovému vädnutiu.

# Everest (2004)

 Odroda Everest bola vyšľachtená v Anglicku krížením odrôd Evita x Irvine. V Štátnych odrodových skúškach (ŠOS) na DUS bola skúšaná v rokoch 2002-2003.

 Everest je stredne neskorá remontantná odroda. V hlavnom zberovom období plody dozrievajú od začiatku júna a po letnej prestávke dozrievajú rovnomerne od druhej polovice augusta až do prvých mrazíkov. Vzrast je o málo mohutnejší ako u odr. Evita. Rastlina vytvára stredne vzrastné, stredne husté trsy plochoguľovitého habitusu. Listy majú tmavo zelenú farbu. Sú stredne lesklé. Tvar zúbkov na okraji lístka je vrúbkovaný. Bohatosť odnožovania rastlín je slabá. Kvety sú stredne veľké, s dotýkajúcimi sa korunnými lupienkami. Začiatok kvetu je v hlavnom zberovom období stredne skorý, kvety nebývajú poškodené jarnými mrazíkmi.

 Plody sú strednej veľkosti, tmavo červenej farby, kužeľovitého tvaru. Špička plodu je ostrá. Povrch plodu je hladký, stredne lesklý s nažkami umiestnenými výrazne nad úrovňou povrchu plodu. Zóna bez nažiek je pri stopke úzka. Priľnavosť kalicha je veľmi silná, odstraňuje sa len veľmi ťažko. Dužina plodu je veľmi tuhá, sýto červenej farby s menej výraznou bledou kresbou uprostred. Stredová dutinka chýba, alebo je veľmi malá. Chuť plodov je veľmi dobrá, sladká, aromatická. Ako remontantná odroda je náročná na pestovanie. Je vhodná do teplých oblastí. Odroda je tolerantná k výskytu plesne sivej a stredne náchylná k výskytu bielej škvrnitosti listov (Micosphaerella fragariae), fialovej škvrnitosti listov (Diplocarpon earliana) a verticiliovému vädnutiu.

# Evita (2004)

 Odroda Evita bola vyšľachtená v Anglicku krížením odrôd (Brighton x Gorella) x Chandler. V Štátnych odrodových skúškach (ŠOS) na DUS bola skúšaná v rokoch 2002-2003.

 Evita je stredne skorá remontantná odroda. V hlavnom zberovom období plody dozrievajú už koncom mája, druhý remontantný zber začína v polovičke augusta. Vzrast je slabý až stredný. Rastliny vytvárajú stredne husté trsy plochoguľovitého habitusu. Listy majú stredne zelenú farbu so slabo vydutým profilom. Sú stredne lesklé. Tvar zúbkovania na okraji lístka je pilkovitý. Kvety sú malé, s voľnými až dotýkajúcimi sa lupienkami. Začiatok kvetu je v hlavnom zberovom období stredne skorý, kvety nebývajú poškodené jarnými mrazíkmi.

 Plody sú malé až stredne veľké, jasne červenej farby. Tvar plodu je vajcovitý až kužeľovitý s oblou špičkou. Povrch plodu je hladký, silne lesklý s nažkami umiestnenými na povrchu. Zóna bez nažiek pri stopke chýba. Dužina plodu je stredne tuhá, svetlo červenej farby. Stred plodu je bledší s menej výraznou kresbou. Stredová dutinka chýba, alebo je veľmi malá. Chuť plodov je veľmi dobrá, sladšia, silne aromatická. Ako remontantná odroda je náročná na pestovanie. Vhodná je hlavne do teplých oblastí. Neznáša dlhodobo zamokrené pozemky (výskyt hubových chorôb) a silné letné prísušky. Má dobrú odolnosť k plesni sivej, strednú odolnosť proti výskytu bielej škvrnitosti listov (Micosphaerella fragariae) a fialovej škvrnitosti listov (Diplocarpon earliana).

# Maruška (2004)

 Odroda Maruška bola vyšľachtená vo Výskumnom ústave ovocných a okrasných drevín, a.s., Bojnice. Vznikla hybridizáciou a následnou selekciou v hybridnom potomstve odrôd (Tohoku 9 x Senga Sengana) x Korona v rokoch 1990 – 2000. V Štátnych odrodových skúškach na DUS bola skúšaná v rokoch 2002 –2003 pod pracovným označením SS 12 CHS.

 Maruška je skorá, jeden raz rodiaca odroda. Prvé plody dozrievajú už koncom mája. Trsy sú stredného vzrastu, stredne husté, guľovitého habitusu. Listy majú svetlo zelenú farbu s leskom strednej intenzity. Tvar zúbkov na okraji listov je vrúbkovaný. Kvety sú malé, s voľne postavenými korunnými lupienkami a rozkvitajú skoro, zároveň so skorými odrodami (Andrea, Gorella).

 Plody sú strednej veľkosti, sýto červenej farby, kužeľovito - klinovitého tvaru. Povrch plodu je hladký, silne lesklý s nažkami umiestnenými na úrovni povrchu plodu. Zóna bez nažiek je stredne široká. Dužina plodu je stredne tuhá, tmavšie červenej farby. Dutinka uprostred plodu chýba, alebo je veľmi malá. Chuť plodov je veľmi dobrá, harmonicky vyrovnaná, silne aromatická. Úrody sú pravidelné a vyrovnané. Maruška nie je náchylná k zvýšenému výskytu listových škvrnitostí a je stredne odolná k plesni sivej.

# Viktória (2004)

 Odroda Viktória bola vyšľachtená vo Výskumnom ústave ovocných a okrasných drevín, a.s., Bojnice. Vznikla hybridizáciou a následnou selekciou v hybridnom potomstve odrôd Primek x [(Senga Sengana x Talisman) x Gorella] v rokoch 1992 – 2001. V Štátnych odrodových skúškach na DUS bola skúšaná v rokoch 2002 –2003 pod pracovným označením SP 22 CHS.

 Viktória je stredne neskorá, jeden raz rodiaca odroda. s vysokou úrodnosťou. Rastliny vytvárajú stredne vzrastné, redšie trsy, plochoguľovitého habitusu. Listy majú tmavo zelenú farbu so silným leskom. Tvar zúbkov na okraji listov je vrúbkovaný. Kvety sú stredne veľké, s voľne postavenými korunnými lupienkami, rozkvitajú stredne skoro, zároveň s odrodami Induka, Karmen.

 Plody sú veľmi veľké, sýtočervenej farby so silným leskom. Špička plodu sa horšie vyfarbuje. Tvar plodov je najčastejšie kužeľovitý ale vyskytne sa i hrebeňovitý, zvlášť v prvých zberoch. Povrch plodu je málo nerovný, s nažkami umiestnenými v úrovni povrchu plodu. Zóna bez nažiek je úzka. Odlučiteľnosť kalicha je stredne ľahká. Dužina plodu je tuhá, tmavšie červenej farby s výraznou kresbou. Rozmiestnenie červenej farby na priereze plodu je rovnomerné. Dutinka uprostred plodu chýba, alebo je veľmi malá. Chuť plodov je harmonická sladko-kyslá, s typicky jahodovou arómou. Viktória nie je náchylná k zvýšenému výskytu listových škvrnitostí a je stredne odolná k plesni sivej. Chorobami koreňov a koreňového krčku netrpí.

# Aromas (2003)

 Odroda Aromas bola vyšľachtená v Kalifornii USA. V Štátnych odrodových skúškach (ŠOS) na DUS bola skúšaná v rokoch 2001-2002.

 Aromas je skorá remontantná odroda. Plody dozrievajú v hlavnom zberovom období už koncom mája a potom po letnej prestávke od začiatku septembra až do prvých mrazov. Rastlina má stredne vzrastné, stredne husté trsy guľovitého habitusu. Listy majú stredne zelenú farbu so slabo vydutým profilom. Sú stredne lesklé so strednou nerovnosťou povrchu. Terminálny lístok je dlhší ako širší so špicatým tvarom bázy. Okraj lístka je vrúbkovaný. Bohatosť odnožovania rastlín je stredná, v druhom roku už len slabá. Postavenie súkvetia v plnom kvete je vzhľadom k postaveniu listov pod ich úrovňou až v rovnakej úrovni (kvetné stvoly sú kratšie). Kvety sú malé, s voľne postavenými korunnými lupienkami, plochoguľovitého tvaru. Kalich je v porovnaní s korunou kvetu väčší. Kvety rozkvitajú skoro, zároveň so skorými odrodami (Andrea, Gorella) a potom znovu koncom augusta. Kvitne až do príchodu mrazov. Plody sú strednej veľkosti, sýto červenej farby, pretiahlo kužeľovitého tvaru. Rozdiel v tvare medzi primárnymi a sekundárnymi plodmi je stredný. Povrch plodu je hladký, stredne lesklý s nažkami umiestnenými pod úrovňou až v úrovni povrchu plodu. Pri špičke sú plody slabo nerovnomerne vyfarbené. Zóna bez nažiek pri stopke chýba. Kalich má jednotlivo odstávajúce lístky a je umiestnený v rovine plodu. Priľnavosť kalicha je veľmi silná, odstraňuje sa len veľmi ťažko. Dužina plodu je veľmi tuhá, červenej farby strednej intenzity s výraznou bielou kresbou a malou dutinkou uprostred plodu. Vzhľadom k tuhej dužine, plody veľmi dobre znášajú manipuláciu pri zbere a transport.

 Chuť plodov je dobrá, harmonicky vyrovnaná, aromatická. Aromas je hlavne stolová odroda, ale plody sa dajú i veľmi dobre kompótovať. Úrodnosť odrody sa počas ŠOS pohybovala v júnovom zbere na úrovni štandardných neremontantných odrôd (Andrea) a vysoko prevyšovala úrodnosť remontantnej odrody Lidka. Remontantný zber je na úrovni odrody Lidka. Za zhoršených klimatických podmienok v priebehu remontantného zberu odroda trpí na deformácie plodov zo zlého opelenia. Veľká časť kvetov v tomto období pre nízke teploty už nedozrie. Odroda je pri dodržaní náročnej agrotechniky vhodná hlavne pre drobných pestovateľov, ktorí ocenia jej vyšší potenciál plodnosti v prvom zbere, kvalitu plodov i väčšiu bohatosť odnožovania. Tiež spestrí ponuku ovocia v neskorých letných a jesenných mesiacoch. Podľa údajov prihlasovateľa je odroda tolerantná voči vírusom jahôd vyskytujúcim sa v Kalifornii. Podľa poznatkov získaných počas ŠOS je odroda náchylná na silnejší výskyt bielej škvrnitosti listov (Micosphaerella fragariae), fialovej škvrnitosti listov (Diplocarpon earliana) a tiež i verticíliového vädnutia rastlín (Verticillium dahliae), hoci prihlasovateľ udáva len menšiu náchylnosť.

# Diamante (2003)

 Odroda Diamante bola vyšľachtená v Kalifornii USA. V Štátnych odrodových skúškach (ŠOS) na DUS bola skúšaná v rokoch 2001-2002.

 Diamante je skorá remontantná odroda. V hlavnom zberovom období plody dozrievajú už koncom mája a po letnej prestávke v remontantnom zbere od konca augusta až do prvých mrazov. Vzrast je vyšší až vysoký, rastlina vytvára stredne husté polootvorené trsy, guľovitého habitusu. Listy sú hrubé, kožovité. Majú stredne zelenú farbu s rovným až málo vydutým profilom na priečnom reze. Okraj lístka je vrúbkovaný. Bohatosť odnožovania rastlín je stredná, sadenice dobre zakoreňujú. Kvetné stvoly sú stredne dlhé, dosť pevné. Postavenie súkvetia v plnom kvete je v rovnakej úrovni s úrovňou listov až tesne nad ním. Kvety sú strednej veľkosti, s prekrývajúcimi sa korunnými lupienkami, plocho guľovitého tvaru (sú širšie ako dlhšie). Kalich je v porovnaní s korunou kvetu väčší. Prvé kvety rozkvitajú veľmi skoro, ešte pred skorými odrodami sortimentu (napr. Zefýr).

 Plody sú atraktívne, veľké, jasnej oranžovo - červenej farby. Tvar plodu je pretiahly, klínovitý až klínovito - kužeľovitý. Rozdiel v tvare medzi primárnymi a sekundárnymi plodmi je stredný. Povrch plodu je slabo nerovnomerný, silne lesklý s nažkami umiestnenými na úrovni povrchu plodu. Zóna bez nažiek pri stopke plodu je úzka. Pri špičke sú plody nerovnomerne vyfarbené. Kalich má jednotlivo odstávajúce lístky a je umiestnený v rovine plodu. Priľnavosť kalicha je silná. Dužina plodu je tuhá, svetlo-červenej farby s výraznou bielou kresbou uprostred plodu. Rozšírenie červenej farby v dužine je hlavne po okraji plodu. Stredová medzera je len malá. Vzhľadom k tuhej dužine, plody veľmi dobre znášajú manipuláciu pri zbere a transport. Chuť plodov je dobrá, harmonicky vyrovnaná, aromatická. Prínosom je tiež širšia ponuku ovocia v neskorých letných a jesenných mesiacoch. Podľa údajov prihlasovateľa je odroda tolerantná voči vírusom jahôd vyskytujúcim sa v Kalifornii. Podľa poznatkov získaných počas ŠOS je odroda náchylná na silnejší výskyt bielej škvrnitosti listov (Micosphaerella fragariae), fialovej škvrnitosti listov (Diplocarpon earliana) a tiež i verticíliového vädnutia rastlín (Verticillium dahliae), hoci prihlasovateľ udáva len menšiu náchylnosť.

# Gaviota (2003)

 Odroda Gaviota bola vyšľachtená v Kalifornii USA. V Štátnych odrodových skúškach (ŠOS) na DUS bola skúšaná v rokoch 2001-2002.

 Gaviota je veľmi skorá, čiastočne remontantná odroda. Plody dozrievajú koncom mája, súčasne s odrodou Zefýr. Rastlina tvorí husté, stredne vzrastné, rozložité trsy, ktoré majú plochý habitus. Farba listov je svetlo-zelená. Sú stredne lesklé so strednou nerovnosťou povrchu a so slabo vydutým profilom. Okraj lístka je vrúbkovaný. Tvorba poplazov je skorá a veľmi veľká. Bohatosť odnožovania rastlín je veľká i v druhom roku. Poplazy sú dlhé, stredne silné, bledo-zelenej farby. Kvetné stvoly sú stredne dlhé. Postavenie súkvetia v plnom kvete je v rovnakej úrovni s úrovňou listov. Kvety sú strednej veľkosti. Korunné lupienky majú plocho guľovitý tvar (sú oveľa širšie ako dlhšie) a v kvetoch sa dotýkajú. Kališné lístky výrazne presahujú okraje korunných lupienkov. Kvety rozkvitajú skoro, zároveň so skorými odrodami sortimentu. Odroda remontuje na jeseň, ale kvety rozkvitajú až neskôr v septembri. Plody však už do príchodu skorých mrazov väčšinou nedozrú.

 Plody sú menšie, žiarivo červenej farby, kužeľovitého tvaru s oblou špičkou. Rozdiel v tvare medzi primárnymi a sekundárnymi plodmi sú len malé. Povrch plodu je hladký, silne lesklý s nažkami umiestnenými na úrovni povrchu plodu. Zóna bez nažiek pri stopke plodu chýba, alebo je len veľmi úzka. Plody sú rovnomerne vyfarbené. Kalich je väčší, umiestnený v rovine plodu s lístkami jednotlivo odstávajúcimi. Odlučiteľnosť kalicha od plodu je stredná. Dužina je mäkšia, stredne červenej farby s bielou kresbou a malou dutinkou uprostred plodu. Chuť plodov je veľmi dobrá, sladšia, silne aromatická. Plody sú vhodné hlavne na priamy konzum. Sú vhodné na kompóty na džemy a mrazené drene. Úrodnosť odrody sa počas ŠOS pohybovala na úrovni štandardných neremontantných odrôd. Podľa údajov prihlasovateľa je Gaviota tolerantná voči vírusom jahôd vyskytujúcim sa v Kalifornii. Podľa poznatkov získaných počas ŠOS je odroda náchylná na silnejší výskyt bielej škvrnitosti listov (Micosphaerella fragariae a verticíliového vädnutia rastlín (Verticillium dahliae).

Egreš obyčajný

# Rubikon (2008)

 Odroda vznikla Bojniciach v krížením odrôd Industria x Britania. Šľachtiteľom odrody je Ing. Jozef Cvopa, PhD.

 Vzrast kríkov je spočiatku veľmi silný, neskôr sú rastliny len stredne silného rastu. Habitus rastliny je stredne hustý, guľovitého tvaru. Jednoročné výhony sa slabo ohýbajú a v korune majú mierne šikmé postavenie. Tvar mladých rastlín je vejárovitý, v plnej rodivosti guľovitý. Mladé listy sú strednej intenzity zeleného sfarbenia so slabým antokyánovým sfarbením. Plne vyvinuté listy sú nápadne veľké a tmavozelenej farby. Povrch listovej čepele je veľmi lesklý. Antokyánové sfarbenie listov je prítomné iba na bazálnej časti stopiek. Spodný okraj listovej čepele zviera s listovou stopkou ostrý, až takmer pravý uhol.

 Egreš Rubikon vstupuje do vegetácie stredne skoro. Začiatok pučania je zhodný s odrodami Mojmír, Invicta i Rixanta. Oproti odrode Industria a Britania je začiatok pučania o 2 dni neskorší. Odroda vytvára najčastejšie po dva kvety. Na kališných listoch i semenníku je prítomné slabé antokyánové sfarbenie. Odroda kvitne súčasne s odrodami Biely nádherný, Britania a Zlatá Figa. Obdobie dozrievania je koncom prvej a začiatkom druhej dekády VII. Pri porovnaní na súčasný sortiment egrešov je to naša najneskoršia dozrievajúca odroda. Bobule sú veľké, prevažne guľovité, iba v malom množstve sa vyskytujú aj plody oválneho tvaru. V čase zberu sú veľmi atraktívne, celé tmavo červené, žilkované. Pokožka plodov je pokrytá slabým osrienením. Na povrchu bobúľ vyrastajú v malom počte trichómy červenej farby. Šupka plodov je pevná. Stopka plodu je stredne dlhá. Predĺženie bázy plodu je stredné. Chuť ovocia je veľmi dobrá, sladká. Aróma plodov je stredne silná až silná s typickou egrešovou vôňou. Výskyt antraknózy v období skúšok odrody nebol pozorovaný. Proti múčnatke vyžaduje egreš Rubikon chemickú ochranu. Odrode vyhovujú stredne ťažké pôdy s dostatkom živín. V období sucha je žiaduca doplnková závlaha.

# Invicta (2003)

 Odroda Invicta bola vyšľachtená krížením odrôd (Resistenta x Whinhams Industry) x Keepsake na East Malling Research Station, Maidstone, v Anglicku. V štátnych odrodových skúškach (ŠOS) na DUS bola skúšaná v rokoch 2001 – 2003.

 Invicta je skoro dozrievajúca, zelenoplodá, nenáročná odroda, vhodná na priamy konzum i konzervárenské využitie. Je rezistentná proti výskytu múčnatky americkej. Odroda v stromčekovom tvare vytvára redšie, široko kalichovité korunky so šikmým postavením jednoročných výhonov, má stredne až silnejšie bujný vzrast. Výskyt tŕňov na výhonoch je stredná. Najčastejšie sa vyskytujú jednoduché tŕne, dvojité a trojité len veľmi málo. Tŕne sú dlhé, ostré. Listy sú strednej veľkosti, zelenej farby strednej intenzity, so stredne lesklým povrchom. Plody sú stredne veľké až veľké, žltozelenej farby s výraznou žilnatinou. Tvar plodov je pravidelný, široko elipsovitý. Stredne hrubá šupka je slabo plstnatá s riedkymi, dlhšími žľaznatými chĺpkami. Chuť je dobrá, harmonicky sladkokyslá so slabšou arómou. Do konzumnej zrelosti plody dozrievajú skoro, už v poslednej dekáde júna. Úrody sú pravidelné a vysoké. Vysoko prekonávajú priemernú úrodu skúšaného sortimentu LRO, ako i štandardnú odrodu Biely nádherný. Zdravotný stav odrody je veľmi dobrý. Invicta je rezistentná proti výskytu múčnatky americkej. Nie je náchylná na zvýšený výskyt iných hubových ochorení.

# Rixanta (2003)

 Odroda Rixanta bola vyšľachtená v Spolkovej Republike Nemecko. V štátnych odrodových skúškach (ŠOS) na DUS bola skúšaná v rokoch 2001 – 2003.

 Rixanta je skoršie až stredne skoro dozrievajúca odroda, vhodná na priamy konzum i konzervárenské využitie. Podľa údajov prihlasovateľa má zvýšenú odolnosť proti výskytu múčnatky americkej. V stromčekovom tvare vytvára stredne vzrastné, riedke korunky, s pologuľovitým habitusom. Postavenie jednoročných výhonov je šikmé. Tŕňov je väčší počet, sú dlhé, ostré. Najviac sa vyskytujú jednoduché tŕne, dvojité len málo a trojitých je len veľmi málo. Listy sú strednej veľkosti, zelenej farby strednej intenzity, so silným leskom. Plody sú stredne veľké, žltej až žltozelenej farby. Výraznosť žilnatiny je stredná. Tvar plodov je pravidelný, široko elipsovitý. Tenšia šupka je slabo plstnatá, bez osrienenia. Chuť je dobrá, nasladlá so slabšou arómou. Do konzumnej zrelosti plody dozrievajú stredne skoro, v poslednej dekáde júna až začiatkom júla. Úrody sú pravidelné a vysoké. Prekonávajú priemernú úrodu skúšaného sortimentu LRO, ako i štandardnú odrodu Biely nádherný. Zdravotný stav odrody je veľmi dobrý. Rixanta má zvýšenú odolnosť proti výskytu múčnatky americkej. Podľa získaných poznatkov nie je náchylná na výskyt iných hubových ochorení. Pestovateľsky nenáročná odroda, špeciálne požiadavky na agrotechniku nemá.

# Rokula (2003)

 Odroda Rokula bola vyšľachtená v Spolkovej Republike Nemecko. V štátnych odrodových skúškach (ŠOS) na DUS bola skúšaná v rokoch 2001 – 2003.

 Rokula je skoro dozrievajúca červenoplodá odroda. Vhodná na priamy konzum i konzervárenské využitie. Podľa údajov prihlasovateľa má zvýšenú odolnosť proti výskytu múčnatky americkej. Odroda má silný vzrast. V stromčekovom tvare vytvára stredne husté korunky, s dáždnikovitým habitusom. Postavenie jednoročných výhonov je šikmé až horizontálne, silne sa ohýbajú. Kostrové konáre sú dlhé, tenké. Tŕnitosť výhonov je silná. Listy sú strednej veľkosti, zelenej farby strednej intenzity, stredne lesklé. Plody sú menšie, tmavej bordovo-červenej farby. Výraznosť žilnatiny je slabá. Tvar plodov je elipsovitý. Šupka má stredne výrazné osrienenie, bez plstnatostii i bez žľaznatých chĺpkov, je stredne hrubá. Chuť je dobrá, slabšie kyslastá, mierne aromatická. Do konzumnej zrelosti plody dozrievajú skoro, podľa priebehu počasia už v poslednej dekáde júna. Vstup do hospodársky významnej plodnosti je veľmi skorý. Úrody sú pravidelné a vysoké. Prekonávajú priemernú úrodu skúšaného sortimentu LRO, ako i štandardnú odrodu Biely nádherný. Odroda má sklon k preplodzovaniu. Pre zachovanie veľkosti a kvality plodov je potrebný pravidelný presvetľovací a skorý zmladzovací rez. Zdravotný stav odrody je veľmi dobrý. Rokula má zvýšenú odolnosť proti výskytu múčnatky americkej. Podľa doterajších poznatkov nie je náchylná na zvýšený výskyt iných hubových ochorení. Odroda Rokula vyhovuje požiadavkám na odlišnosť, homogenitu a stálosť.

# Rolonda (2003)

 Odroda Rolonda bola vyšľachtená v Spolkovej Republike Nemecko. Šľachtiteľom je Dr. Rudolf Bauer. V štátnych odrodových skúškach (ŠOS) na DUS bola skúšaná v rokoch 2001 – 2003.

 Rolonda je neskoro dozrievajúca červenoplodá odroda. Vhodná je na priamy konzum i konzervárenské využitie. Má zvýšenú odolnosť proti výskytu múčnatky americkej. Odroda má veľmi silný vzrast. V stromčekovom tvare vytvára hustejšie korunky guľovitého habitusu. Postavenie jednoročných výhonov je šikmé. Kostrové konáre sú stredne hrubé, dlhé. Prítomnosť tŕňov na výhonoch je len slabá. Listy sú veľké, stredne zelenej farby, so slabým leskom. Plody sú stredne veľké, tmavej bordovej až hnedo-bordovej farby. Výraznosť žilnatiny je slabá. Tvar plodov je pravidelný, elipsovitý. Hrubá šupka je slabo plstnatá so stredne výrazným osrienením, bez žľaznatých chĺpkov. Chuť je dobrá, harnonicky sladkokyslá, mierne aromatická. Do konzumnej zrelosti plody dozrievajú neskoro, podľa priebehu počasia až v druhej dekáde júla. Úrody sú pravidelné a vysoké. Prekonávajú priemernú úrodu skúšaného sortimentu LRO, ako i štandardnú odrodu Biely nádherný. Pre zachovanie veľkosti a kvality plodov je potrebný pravidelný presvetľovací a občasný zmladzovací rez. Zdravotný stav odrody je veľmi dobrý. Rolonda má zvýšenú odolnosť proti výskytu múčnatky americkej. Podľa doterajších poznatkov nie je náchylná na zvýšený výskyt iných hubových ochorení.

# Hinnonmaki rot (2003)

 Odroda Hinnonmaki Rot vznikla ako náhodilý semenáč z voľného opelenia v Agriculture Research Centre, región Hinnonmaki, vo Fínsku. Na DUS bola skúšaná a popis odrody bol podľa klasifikátora UPOV urobený v rokoch 2001 – 2002 v COBORU, na skúšobnej stanici Maslowice v Poľsku.

 Odroda Hinnonmaki Rot je skoro dozrievajúca, červenoplodá odroda. Podľa údajov prihlasovateľa je odolná proti výskytu múčnatky americkej. V tvare kríka má odroda silný vzrast. Vytvára stredne husté kríky, priečne elipsovitého habitusu. Postavenie jednoročných výhonov je horizontálne. Bazálnych výhonov je v kríku stredný počet. Tŕnitosť výhonov je stredná. Listy sú stredne veľké. Čepeľ má stredne zelenú farbu, s leskom strednej intenzity. Plody sú malé, bordovo červenej farby. Výraznosť žilnatiny je stredná. Tvar plodov je pravidelný, elipsovitý. Stredne hrubá šupka je takmer lysá so stredne výrazným osrienením. Stopka i predĺženie bázy plodu sú stredne dlhé. Do konzumnej zrelosti dozrievajú plody skoro, v našich klimatických podmienkach už

koncom júna. Veľkosť plodov predurčuje odrodu hlavne na konzervárenské využitie. Zdravotný stav odrody je veľmi dobrý. Podľa údajov prihlasovateľa je Hinnonmaki Rot odolná proti výskytu múčnatky americkej. Špeciálne požiadavky na agrotechniku odroda nemá.

# Mistrál (2003)

 Odroda Mistrál bola vyšľachtená krížením odrôd Dan,s Mistake x Zlatá figa na Šľachtiteľskej stanici Veľké Losiny v Českej republike. V štátnych odrodových skúškach (ŠOS) na DUS bola skúšaná v rokoch 2001 – 2003.

 Mistrál je neskoro dozrievajúca zelenoplodá odroda. Má veľmi dobré chuťové vlastnosti. Vhodná je na priamy konzum ako i na konzervárenské využitie. Odroda má silný vzrast. V stromčekovom tvare vytvára hustejšie korunky, pologuľovitého habitusu. Jednoročné výhony majú šikmé až vzpriamené postavenie. Kostrové konáre sú kratšie, hrubšie. Celková tŕnitosť výhonov je len slabá. Plody sú veľké až veľmi veľké. Tvar plodov je pravidelný, elipsovitý. Základná farba šupky je tmavšia zelená. Na slnečnej strane sa často vyskytujú hnedočervené škvrny. Výraznosť žilnatiny je silná. Šupka je hrubá, slabo osrienená, veľmi málo plstnatá, takmer lysá. Chuť plodov je veľmi dobrá, sladkokyslá, harmonicky vyrovnaná, s príjemnou arómou. V našich klimatických podmienkach dozrievajú plody koncom druhej až začiatkom tretej dekády júla. Úrody sú stredne vysoké a pravidelné. Mistrál je odroda náchylná k výskytu múčnatky americkej a stredne náchylná k výskytu antraknózy. Je to pestovateľsky nenáročná odroda, špeciálne požiadavky na odrodovú agrotechniku nemá.

Ríbezľa čierna

# Čierna perla (2008)

 Odroda čiernej ríbezle po názvom Čierna perla vznikla hybridizáciou odrôd Strata x Jet v SR. Odrodu vyšľachtil Ing. Jozef Cvopa, PhD. V odrodových pokusoch bola skúšaná pod pracovným označením CV – 533.

 Výška rastliny je nízka. Habitus korunky na ríbezle zlatej je stredne hustý a čiastočne rozložitý. Pri silnej úrode sa výhony čiastočne ohýbajú k zemi. Mladé výhonky majú len veľmi slabé antokyánové sfarbenie. Na jednoročnom dreve sú púčiky stredne silno plstnaté. Krátke jednoročné výhony sú tenšie až stredne hrubé. Počet bazálnych výhonov je stredný. Listy sú menšie. Intenzita zeleného sfarbenia vrchnej strany listovej čepele je stredná. Táto ríbezľa vstupuje do vegetácie stredne skoro. Začiatok pučania je zhodný s odrodami Tiben a Ben Lomond. Začiatok kvitnutia je stredne skorý. Odroda kvitne s odrodami Titania, Triton a Tisel. Z kvetných púčikov vyrastajú dva až tri stredne dlhé strapce.

 Plody ríbezle Čierna perla sú zelené, neskôr v dobe zberovej zrelosti zelenožlté. Plody sú stredne veľké mierne guľovito sploštené. Bobule dozrievajú stredne skoro na rovnakej úrovni s odrodou Titania a 2 – 3 dni po odrode Otelo v prvej dekáde VII. Zrelé ovocie je sladké, veľmi dobrej chuti s typickou vôňou čiernych ríbezlí. Čierna perla prináša pravidelnú, stredne vysokú až vysokú úrodu kvalitného ovocia. Čierna perla je slovenská odroda čiernej ríbezle so zelenými až zelenožltými plodmi na našom trhu.

# Ben Lomond (2006)

 Odroda Ben Lomond bola vyšľachtená v Škótsku na výskumnom ústave „Scottish Crop Research Istitute, Invergowrie Dunde Perthshire DD2 5DA“. Vznikla v roku 1976 kombinačným krížením viacerých odrôd z (Brödtorp x Jaslunda) x (Consort x Magnus). V odrodových skúškach na DUS bola skúšaná v rokoch 2004 – 2005.

 Kríky odrody Ben Lomond sú nízke. Výhony sú stredne hrubé a vzpriamené. Habitus krov je vzpriamený a stredne hustý i počas plnej plodnosti. Zarodené výhony sa pod ťarchou úrody k zemi nerozvetvujú. Antokyanové sfarbenie mladých výhonov je veľmi slabé. Púčiky sú stredne plstnaté. Majú silnú intenzitu antokyánového sfarbenia. Listy sú stredne veľké, trojlaločné, na okraji ostro zubkovité. Tvar bázy čepele je slabo roztvorený. Základná farba čepele je tmavo zelená a silne lesklá. Stopka listu je stredne dlhá. Antokyanové sfarbenie na stopke chýba, alebo je len veľmi slabej intenzity. V kvetnom púčiku sú väčšinou dva kvetné strapce. Kališné lístky majú strednú intenzitu antokyánového sfarbenia. Semenník je stredne zelený, bez prítomnosti antokyanového sfarbenia. Začiatok kvitnutia je stredne skorý. Odroda kvitne po odrode Titania, na úrovni s odrodou Katka, t.j. v druhej dekáde apríla. Odroda je samoopelivá. Strapce sú stredne dlhé so stredne dlhou stopkou.

 Bobule sú veľké až veľmi veľké, pevné, guľovitého tvaru. Šupka je tenšia, lesklá, fialovo čiernej farby. Dužina plodov je stredne tuhá, šťavnatá. Chuť plodov je príjemná, harmonicky sladkokyslá s typickou arómou čiernych ríbezlí. Vzhľadom k veľkosti kríkov i dĺžke strapca a stopky je odroda vhodná predovšetkým na mechanizovaný zber. Plody dozrievajú neskoro, t.j. v druhej dekáde júla, 3 dni po odrode Öjebyn, 6 – 7 dní po odrode Titania a 10 dní po odrode Otelo. Rovnomernosť dozrievania plodov v kríku i v strapci je veľmi dobrá. Ben Lomond je odroda s dobrým geneticky daným potenciálom úrodnosti. Zdravotný stav odrody je veľmi dobrý. V pokuse sa vyskytovala stredná náchylnosť na výskyt múčnatky americkej.

# Ben Connan (2006)

 Odroda Ben Connan bola vyšľachtená v Škótsku na výskumnom ústave „Scottish Crop Research Istitute, Invergowrie Dunde Perthshire DD2 5DA“. Vznikla v r. 1993 krížením odrôd Ben Sarek x Ben Lomond. V odrodových skúškach na DUS bola skúšaná v rokoch 2004 – 2005.

 Kríky odrody Ben Connan sú nízke, spočiatku vzpriamené, neskôr slabo rozložité. Vytvárajú stredný počet bazálnych výhonov, ktoré sú stredne hrubé a vzpriamené. Habitus krov je stredne hustý až hustý. Výhony sa pod ťarchou úrody k zemi nerozvetvujú. Na plodonosných výhonoch sa vytvárajú dlhé strapce. Začiatok vegetácie je stredne skorý. Mladé výhony sú strednej intenzity antokyánového sfarbenia. Púčiky sú silne plstnaté so slabým antokyánovým sfarbením. Listy sú stredne veľké, trojlaločné, po okraji zubkovité. Tvar bázy čepele je roztvorený. Základná farba čepele je tmavo zelená a silne lesklá. Stopka listu je stredne dlhá, so slabým a rovnomerným antokyánovým sfarbením. Kališné lístky majú strednú intenzitu antokyánového sfarbenia. Semenník je stredne zelený, slabého antokyánového sfarbenia. Začiatok kvitnutia je stredne skorý. Odroda kvitne deň pred odrodou Titania, na úrovni s odrodou Tiben a Ben Lomond, t.j. v druhej dekáde apríla. Vytvára dlhé strapce so stredne dlhou stopkou.

 Bobule sú veľké, stredne pevné, guľovitého tvaru. Šupka je stredne pevná, stredne lesklá až matná, čiernej farby. Dužina plodov je tuhá, šťavnatá, dobrej sladkokyslej chuti. Hmotnosť 100 bobúľ je stredná. Ríbezľa Ben Connan je stredne skoro dozrievajúca odroda. Plody dozrievajú na konci I. dekády júla, 3 dni po odrode Titania, 5 dní pred odrodou Ben Lomond a 9 dní pred odrodou Tiben. Rovnomernosť dozrievania plodov v kríku i v strapci je veľmi dobrá. Ben Connan dosahuje dobré a pravidelné úrody. Zdravotný stav odrody je veľmi dobrý. Má vysokú odolnosť proti výskytu múčnatky americkej. Prednosťou odrody je vhodnosť suroviny na priamy konzum i spracovanie v potravinárskom priemysle.

# Titania (2003)

 Odroda Titania bola vyšľachtená vo Švédsku krížením odrôd Altajskaja Desertnaja x F1 (Consort x Krajaanin Musta). V štátnych odrodových skúškach (ŠOS) na DUS bola skúšaná v rokoch 2001 – 2003.

 Titania je stredne skoro dozrievajúca odroda čiernej ríbezle, ktorá vyniká vysokým potenciálom úrodnosti a veľmi dobrým zdravotným stavom. Kríky odrody sú vzrastné, vysoké so vzpriameným habitusom. Počet kostrových výhonov je stredný, sú stredne hrubé. Na plodonosných výhonoch vytvára dlhé strapce s krátkou stopkou. Listy sú stredne veľké, trojlaločné s kratším a širším stredným lalokom. Základná farba čepele je stredne zelená až tmavšia so stredným leskom. V kvetnom púčiku sú prevažne po dva až tri kvetné strapce. Kvety sú stredne veľké. Kališné lístky majú bledo zelenú fartbu s antokyánovým sfarbením strednej intenzity. Začiatok kvitnutia je stredne skorý.

 Bobule sú veľké, plochoguľovitého tvaru, s hrubšou lesklou šupkou fialovo čiernej farby. Dužina plodov je pevná, pri doprave sa neotláča. Strapce sú dlhé s kratšou stopko. Strapina je tenšia, stredne zelenej farby. Chuť plodov je kyslejšia, menej aromatická. Doba dozrievania je stredne skorá. Rovnomernosť dozrievania plodov v kríku je dobrá v strapci slabo nerovnomerná. Titania je odroda s vysokým rodivým potenciálom. V pokusoch výška úrod vysoko prekračovala priemernú úrodu sledovaného súboru odrôd sortimentu LRO. Zdravotný stav odrody je veľmi dobrý. Nemá špeciálne požiadavky na pôdne a klimatické podmienky.

# Triton (2003)

 Odroda Triton bola vyšľachtená vo Švédsku krížením odrôd F1 (Consort x Wellington) x Stachanovka Altaja. V štátnych odrodových skúškach (ŠOS) na DUS bola skúšaná v rokoch 2001 – 2003.

 Triton je skoro dozrievajúca odroda, ktorá vyniká vysokým úrodovým potenciálom a veľmi dobrým zdravotným stavom. Kríky odrody sú vzrastné, stredne vysoké s polovzpriamený habitusom. Počet kostrových výhonov je menší. Konáre sú kratšie a hrubšie. Na plodonosných výhonoch vytvára dlhé strapce so stredne dlhou stopkou. Začiatok vegetácie je stredne skorý. Listy sú veľké, trojlaločné. Stredný lalok je stredne dlhý, širší. Základná farba čepele je stredne zelená až tmavšia, stredne lesklá. V kvetnom púčiku sú väčšinou viac ako dva kvetné strapce. Kvety sú stredne veľké. Kališné lístky majú bledo zelenú fartbu so slabým antokyánovým sfarbením. Začiatok kvitnutia je stredne skorý.

 Bobule sú stredne veľké až veľké, plochoguľovitého tvaru. Šupka je stredne hrubá s matnejším povrchom fialovo čiernej farby. Dužina plodov je stredne pevná. Chuť je výrazne aromatická, kyslejšia. Strapce sú dlhšie so stredne dlhou stopkou, strapina je hrubšia, tmavozelená. Odroda je vhodná na mechanizovaný i ručný zber. Plody dozrievajú skoro, už koncom mesiaca jún. Rovnomernosť dozrievania plodov v kríku i v strapci je veľmi dobrá. Triton je odroda s vysokým rodivým potenciálom. Zdravotný stav odrody je veľmi dobrý. Nemá špeciálne požiadavky na pôdne a klimatické podmienky.

# Tiben (2003)

 Odroda Tiben bola vyšľachtená v Poľsku na Instytute Sadownictva i Kwaciarstwa, Skierniewice, krížením odrôd Titania x Ben Nevis. V štátnych odrodových skúškach (ŠOS) na DUS bola skúšaná v rokoch 2001 – 2003.

 Tiben je neskoro dozrievajúca odroda. Kríky odrody sú vzrastné, stredne vysoké až vysoké so vzpriamený habitusom. Počet kostrových výhonov je veľký. Pod váhou úrody majú tendenciu sa nakláňať k zemi. Konáre sú dlhšie a stredne hrubé. Na plodonosných výhonoch vytvára dlhé strapce so stredne dlhou stopkou. Začiatok vegetácie je stredne skorý. Listy sú stredne veľké, trojlaločné s výraznou žilnatinou. Stredný lalok je kratší, široký. Základná farba čepele je stredne zelená. V kvetnom púčiku sú väčšinou jeden až dva kvetné strapce. Kvety sú stredne veľké. Kališné lístky majú bledo zelenú farbu s slabším až stredným antokyánovým sfarbením. Semenník je stredne zelený. Intenzita antokyanového sfarbenia je slabá. Začiatok kvitnutia je stredne skorý.

 Bobule sú veľké, guľovitého tvaru. Šupka je veľmi hrubá, fialovo čiernej farby. Dužina plodov je tuhá, šťavnatá. Po odtrhnutí šťava z bobúľ nevyteká. Chuť je kyslejšia s výraznou arómou čiernych ríbezlí. Strapce sú dlhé so stredne dlhou stopkou, strapina je stredne hrubá, bez antokyánového sfarbenia. Vzhľadom k dĺžke strapca a stopky je odroda vhodná na mechanizovaný i ručný zber. Plody dozrievajú neskoro, až v 2 dekáde júla. Rovnomernosť dozrievania plodov v kríku i v strapci je veľmi dobrá. Tiben je odroda s vysokým rodivým potenciálom. V ŠOS výška úrod veľmi vysoko prekračovala priemernú úrodu sledovaného súboru odrôd sortimentu LRO. Zdravotný stav odrody je veľmi dobrý. Podľa údajov prihlasovateľa je odroda rezistentná proti výskytu múčnatky americkej. Nemá špeciálne požiadavky na pôdne a klimatické podmienky.

# Tisel (2003)

 Odroda Tisel bola vyšľachtená v Poľsku na Instytute Sadownictva i Kwaciarstwa, Skierniewice, opelením odr. Titania vlastným poľom. V štátnych odrodových skúškach (ŠOS) na DUS bola skúšaná v rokoch 2001 – 2003.

 Tisel je skoro dozrievajúca odroda. Kríky odrody sú vysoké, vzrastné, vzpriameného habitusu. Počet kostrových výhonov je stredný. Konáre sú stredne hrubé. Na plodonosných výhonoch vytvára dlhé strapce so stredne dlhou stopkou. Začiatok vegetácie je stredne skorý. Listy sú menšie, trojlaločné s výraznou žilnatinou. Stredný lalok je kratší, široký. Základná farba čepele je svetlo zelená. V kvetnom púčiku sú väčšinou jeden až dva kvetné strapce. Kvety sú väčšie, baňatého tvaru. Kališné lístky majú bledú, žltozelenú fartbu s veľmi slabým antokyánovým sfarbením. Začiatok kvitnutia je stredne skorý.

 Bobule sú veľké, vysoko guľovitého tvaru. Šupka je tenšia, fialovo čiernej farby. Dužina plodov je stredne tuhá, šťavnatá. Chuť plodov je príjemná, harmonicky sladkokyslá s typickou arómou čiernych ríbezlí. Strapce sú dlhé so stredne dlhou stopkou. Strapina je tenšia, so slabým antokyánovým sfarbením stopečiek. Vzhľadom k dĺžke strapca a stopky je odroda vhodná na mechanizovaný i ručný zber. Plody dozrievajú skoro, už v 3 dekáde júna. Rovnomernosť dozrievania plodov v kríku i v strapci je veľmi dobrá. Tisel je odroda s vysokým rodivým potenciálom. V ŠOS výška úrod veľmi vysoko prekračovala priemernú úrodu sledovaného súboru odrôd sortimentu LRO. Zdravotný stav odrody je veľmi dobrý. Podľa údajov prihlasovateľa je odroda rezistentná proti výskytu múčnatky americkej. Nemá špeciálne požiadavky na pôdne a klimatické podmienky.

Malina (ostružina malinová)

# Glen Shee (2007)

 Odroda Glen Shee bola vyšľachtená v Škótsku. Táto malina vznikla krížením odrôd 77 41 D 6 x 77 19 B 11. V štátnych odrodových skúškach v SR bola testovaná na odlišnosť, vyrovnanosť a stálosť v rokoch 2005 - 2006.

 Glen Shee je klasická júnová malina, prinášajúca úrodu jedenkrát v roku na minuloročnom dreve. Ker je stredne vysoký, rozložitý. Počas pestovania vyžaduje drôtenku, pretože sa prúty pod veľkou násadou plodov ohýnajú do strán. Mladé výhony majú stredne intenzívne antokyánové zafarbenie. Hustota odnožovania je stredná. Plne vyvinuté výhony sú stredne silno osrienené. Drevo je hnedé, hladké bez výskytu tŕňov. Hustota porastu je stredná až slabšia. Listy tejto odrody sú 3 – 5 početné. Intenzita zeleného sfarbenia listovej čepele je stredná. Zvlnenie medzi žilnatinou je taktiež stredné. Listové stopky sú hladké, bez tŕňov s dotýkajúcimi sa bočnými lístkami. Kvety sú stredne veľké. Tvoria sa na slabo až stredne silných stopkách, sfarbených antokyánovo červeným sfarbením. Začiatok kvitnutia tejto diploidnej odrody je stredne skorý. V období 8. až 10. júla začínajú dozrievať prvé plody. Obdobie zberu trvá do konca júla až začiatku augusta. Jednotlivé plody sú veľké, svetločervené so stredne silným leskom. Ich tvar je kužeľovitý, výrazne dlhší ako širší. Kôstkovičky v súplodí sú v porovnaní s ostatnými malinami veľké. Plody sú pevné, dobrej sladkej chuti, netrpia rýchlym prezrievaním. Ich priľnavosť k stredu je stredne silná, čo bráni predčasnému opadávaniu. Veľmi dobré vlastnosti plodov ich predurčujú na priamy konzum ako aj na využitie v konzervárenskom priemysle. Malina Glen Shee prináša každoročne vysokú úrodu kvalitných plodov. Odroda nemá špeciálne podmienky na prostredie a agrotechniku. Vhodné sú stredne ťažké pôdy piesočnato - hlinité s dostatkom ľahko prístupných živín.

# Glen Ample (2004)

 Odroda Glen Ample bola vyšľachtená v Škótsku krížením nšľ. 732 6 E 1 x 7412 H 16. V Štátnych odrodových skúškach (ŠOS) na DUS bola skúšaná v rokoch 2002-2003.

 Glen Ample je stredne skoro dozrievajúci, raz rodiaci typ maliny, ktorá prináša úrodu v letnom období na minuloročných výhonoch. Rastlina je stredne vzrastná. Jednotlivé výhony sú stredne dlhé, vzpriamené, bez tŕňov. Mladé výhony majú povrch silne osrienený. Listy sú stredne veľké, vyskytujú sa trojpočetné i päťpočetné. Bočné lístky sa navzájom dotýkajú a zároveň sa stáčajú smerom dolu. Sú stredne zelenej farby, stredne zvlnené medzi žilkami. Kvet je stredne veľký so stredne intenzívnym antokyanovým sfarbením stopky. Začiatok kvitnutia je stredne skorý. Plody (súplodie kôstkovičiek) sú veľké, sýto červenej farby. Povrch málo lesklý, jemne osrienený. Tvar plodov je široko kužeľovitý s oblou špičkou. Súdržnosť súplodia je stredná. Po dozretí plody predčasne neopadávajú. Lôžko plodu je stredne veľké, plody sa od neho oddeľujú veľmi ľahko. Dužina kôstkovičiek je stredne tuhá až mäkšia s dobrou nasladlou, menej aromatickou chuťou. Obdobie dozrievania je stredne skoré. Zberové obdobie je kratšie, trvá približne 15 dní. Potenciál úrodnosti odrody je veľmi dobrý. Odroda je odolná proti vírusom, ktoré prenáša voška malinová.

# Fertödi zamatos (2004)

 Odroda Fertödi zamatos bola vyšľachtená v Maďarsku krížením odrôd Fertödi hungaria x Canby. Šľachtiteľom je Dr. László Kollányi, Fertöd Research Institute for Fruit Growing. V Štátnych odrodových skúškach na DUS bola skúšaná v rokoch 2002-2003.

 Fertödi zamatos je stredne skoro dozrievajúci, raz rodiaci typ maliny. Úrodu prináša v letnom období na minuloročných výhonoch. Rastlina má silný vzrast. Jednotlivé výhony sú dlhé, vzpriamené, stredne tŕnité. Listy sú najčastejšie trojpočetné s dotýkajúcimi sa bočnými lístkami. Sú svetlejšie zelenej farby, medzi žilkami silne zvlnené. Kvet je stredne veľký so slabým antokyanovým sfarbením stopky. Začiatok kvitnutia je stredný. Plody (súplodie kôstkovičiek) sú veľké, jasne červené, silne lesklé. Tvar plodov je pravidelný kužeľovitý s oblou špičkou. Súdržnosť súplodia je veľmi dobrá. Po dozretí plody predčasne neopadávajú. Lôžko plodu je stredne veľké, plody sa od neho oddeľujú stredne ľahko. Dužina kôstkovičiek je tuhá s veľmi dobrou sladšou, silne aromatickou chuťou. Pre veľmi dobrú sladkú chuť a tuhú dužinu sú plody vhodné na priamy konzum ako i na rôzne spracovanie. Plody dozrievajú stredne skoro. Zberové obdobie je dlhé, trvá približne 22 dní.

Slivka domáca

# Edita (2006)

 Odroda slivky Edita bola vyšľachtená v roku 1973 na pracovisku Výskumného ústavu ovocných a okrasných drevín (VÚOOD a.s.) v Bojniciach. Vznikla z voľného opelenia odrody Vaňkova skorá. Odrodová skúška na výkon DUS testov bola vykonaná v rokoch 2004 – 2005.

 Habitus korún je vzpriamený, uzavretý a zahustený. Výhony sú stredne hrubé, silne plstnaté a vzpriamené. Na letorastoch sa vyskytuje slabé antokyánové sfarbenie. Listy sú elipsovitého tvaru, na povrchu stredne lesklé a tmavozelené. Stopka listu je krátka. Odroda začína kvitnúť veľmi skoro na jar drobnými kvetmi. Násada kvetov býva stredná. Jednotlivé kvety sú malé so široko eliptickými a dotýkajúcimi sa korunnými lupienkami. Odroda je hexaploidná, čiastočne samoopelivá. Plody sú eliptického tvaru, stredne veľké a symetrické. Základná farba plodov je fialovo modrá. V zberovej zrelosti je dužina oranžovej farby, pevná, jemná a veľmi šťavnatá. Je odolná proti otlačeniu. V období zberu je čiastočne oddeliteľná od kôstky. V plnej zrelosti je chuť plodov sladká a výrazne aromatická. Zberovú zrelosť dosahuje v polovici júla, týždeň po odrode Ruth Gersteter a 2 – 3 dni po odrode Herman, Čačanská ranná a dva dni pred odrodou Katinka. Odroda je odolná voči šárke sliviek. Patrí do skupiny skorých až veľmi skorých odrôd, s využitím plodov na priamy konzum.

# Jojo (2005)

 Slivka Jojo vznikla v roku 1981 krížením odrôd Ortenauer x Stanley na univerzite Hohenheim v Nemecku. Na jej vyšľachtení sa podieľal pán Dr. Walter Hartmann. Na odlišnosť, vyrovnanosť a stálosť (DUS) bola odroda skúšaná na pracoviskách ÚKSÚP Dolné Plachtince i Vranov nad Topľou v rokoch 2003 - 2004.

 Stromy sú stredne silného vzrastu. Habitus koruny stromu je v mladosti otvorený, neskôr stredný. Jednoročný výhon je polovzpriamený, plstnatý a stredne hrubý. Vegetatívny púčik je špicatý, stredne veľký, na výhone čiastočne odstávajúci. Na letorastoch sa nachádza stredná intenzita antokyánového sfarbenia. Listy sú horizontálne postavené. Listová čepeľ je vajcovitého tvaru, stredne dlhá i stredne široká, na okraji vrúbkovaná. Zo spodnej strany je čepeľ ochlpená. Stopka listu je dlhá, husto ochlpená. Na stopke pri báze čepeli sa vyskytujú žliazky. Kvety sú malé a majú aj malé široko eliptické korunné lupienky. Na kvitnúcom výhone sa vyskytuje veľa jednotlivých aj dvojitých kvetov. Jednotlivé kvety sa svojimi okrajmi vzájomne dotýkajú. Peľnice sú nažltlé. Blizna je postavená nad úrovňou peľníc. Plod je stredne veľký, eliptický a symetrický. Na povrchu sa nachádza plytký šev a plytká stopková jamka. Šupka plodu je tmavomodrá až fialovo modrá. Dužina je oranžová, tuhá a málo šťavnatá. Kôstka je úzko eliptická, z bočného pohľadu symetrická a jemne zrnitá. Zdravotný stav stromov je dobrý. Odroda dosahuje veľké a pravidelné úrody. Plody sa zberajú neskoro v prvej dekáde septembra, po odrode Valjevka. Počas výkonu odrodových pokusov odroda vykazovala absolútnu rezistenciu proti PPV t.j. vírusovému ochoreniu šárky sliviek.

Lieska obyčajná

# Perla (2005)

 Lieska Perla bola vyšľachtená v Slovenskej republike na pracovisku Výskumného ústavu ovocných a okrasných drevín (ďalej len VÚOOD a.s.) v Bojniciach krížením odrôd Webbova x Lombardská biela. Odrodová skúška bola vykonaná v rokoch 2003 – 2004 pracovníkmi ÚKSÚP priamo v pokusoch u prihlasovateľa odrody v Bojniciach. Odroda sa skúšala pod označením BO 3001.

 Kry liesky Perla sú silného rastu. Dospelé kríky majú vzpriamený habitus a silný vzrast. Celkový habitus je kompaktný, vysoký a stredne hustý. Jednoročné výhony sú stredne hrubé a silne plstnaté. Na výhonoch sú zjavne viditeľné lenticely. Listové púčiky sú kužeľovitého tvaru a červenozelenej farby. Odroda začína pučať stredne neskoro pri fenologickom štádiu objavenia dvoch lístkov. Samčie kvetenstvo je tvorené dlhými a zelenými jahňadami. Blizna samičieho kvetenstva je fialovočervená. Samčie jahňady kvitnú skoro až stredne skoro, v rovnakej dobe ako samičie. Tvar listovej čepele je široko oválny až opak vajcovitý. Listová čepeľ je veľká, zo spodnej strany plstnatá. Stopka listovej čepele je stredne dlhá a plstnatá.

 Plod je veľký, krátky a valcovitý. Tvar priečneho prierezu je okrúhly. Farba plodu je svetlohnedá až sivohnedá. Na škrupinke sa vyskytuje veľa prúžkov s tmavohnedým odtieňom. Tvar špičky plodu je široko špicatý. Vrchol plodu je stredne výrazný a veľmi silne plstnatý. Na vrchole plodu sa vyskytuje veľká piestiková jazva. Plody sa vyskytujú v zhlukoch, maximálne po tri kusy. Štítok plodu je stredne veľký a slabo vyklenutý. V plode sa nevyskytujú dvojité jadrá, ale len jedno. Jadro je stredne veľké, krátko valcovité, ale má širšiu základňu ako východzia odroda Webbova. Šupka jadra je stredne zkorkovatená. Jadro má nepravidelný tvar, najčastejšie z priečneho prierezu je trojuholníkový. Tvar bázy jadra je guľatý a vrchol jadra je špicatý až tupý. Na boku jadra sa nevyskytuje bočná ryha, avšak na povrchu jadra sú viditeľné viaceré pozdĺžne ryhy. Vo vnútri jadra sa nachádza stredne veľká dutinka. Súdržnosť pančušky a plodu je po opade slabá. Plody dozrievajú stredne až neskoro, po odrode Webova, súčasne s odrodou Hallská obrovská, t.j. v poslednej dekáde mesiaca september.

Rakytník rešetliakovitý

# Bojan (2006)

 Odroda rakytníka rešetliakovitého Bojan vznikla v rokoch 1983 – 1998 na pracovisku Výskumného ústavu ovocných a okrasných drevín (VÚOOD a.s.) v Bojniciach. Vyšľachtená bola selekciou semenáčov, vybraných z ožiarených semien odrody Vitaminaja. Odrodová skúška bola vykonaná pod označením (BO – 2). Odrodová skúška na výkon DUS testov bola vykonaná v rokoch 2004 – 2005.

 Z hľadiska rastového typu je odroda Bojan krovitej formy. Habitus vetví pomerne vzrastného kra je rozložitý. Hustota výhonov v korune je stredná. Kry sú silného rastu a dorastajú do výšky 4 m. Jednoročné výhony v strede medzi dvoma púčikmi sú hrubé. Po ich celej dĺžke sa vyskytujú tŕne. Tŕnitosť výhonov od strednej časti k vrcholu je silná. Vrcholový tŕň na konci výhonu je krátky. Rakytník je dvojdomá rastlina s jednoplohlavnými samičími, alebo samčími kvetmi. Bojan patrí medzi odrody so samičími kvetmi. Súkvetia sa vyskytujú len na jednoročných výhonoch. Žltozelené kvety sa vytvárajú v pazuchách listov po 2 až 4. Kvety odrody Bojan sú malé a menšie oproti odrode Slovan. Listy sú stredne dlhé, veľmi úzko eliptické. Farba vrchnej strany listu je tmavo zelená. Povrch listu je voskový, pokrytý množstvom lenticel. Zo spodne strany sú listy striebrosivé, slabo plstnaté. Plody sú malé nepravé nažky. Šupka plodu je jemná, lesklá, oranžovo červenej farby. V plnej konzumnej zrelosti môže byť až žltooranžová. Na povrchu plodu je šupka takmer hladká, alebo len veľmi slabo plstnatá. Tvar plodov je široko eliptický. Stopka plodu je krátka. Odroda Bojan kvitne stredne skoro v období 12 apríla v bez listovom stave. Dozrieva stredne skoro v druhej dekáde VIII. Rastlina netrpí žiadnymi chorobami. Dosahuje vysoké a pravidelné úrody.

# Slovan (2006)

 Odroda rakytníka rešetliakovitého Slovan bola vyšľachtená v rokoch 1983 - 1998 na pracovisku Výskumného ústavu ovocných a okrasných drevín (VÚOOD a.s.) v Bojniciach. Vznikla z ožiarených semien odrody Masličnaja a následnou selekciou potomstva. Odrodová skúška na výkon DUS testov bola vykonaná v rokoch 2004 – 2005.

 Rakytník rešetliakovitý je rastlina, ktorej habitus korún tvorí prechod medzi krom a stromom. Odroda Slovan patrí medzi stromovité rastové typy. Postavenie vetví vytvára polovzpriamený habitus koruny. Stromy sú stredne vzrastné a dorastajú do výšky 3,5 - 4 m. Koruna stromu je prehustená množstvom výhonov. Jednoročné výhony sú stredne hrubé. Po ich celej dĺžke sa vyskytujú dlhé tŕne. Tŕnitosť výhonov od strednej časti k vrcholu je stredná. Na konci výhonu sa nachádza 4 – 6 cm dlhý tŕň. Slovan patrí medzi odrody so samičími kvetmi. Súkvetia sa vyskytujú na jednoročných aj starších výhonoch. Kvety sa vytvárajú v pazuchách listov po 1 až 2. Odroda sa opeľuje vetrom. Vhodným opeľovačom je odroda Pollmix. Listy sú stredne dlhé a úzko eliptické. Farba vrchnej strany listu je tmavo zelená. Povrch listu je voskový, pokrytý množstvom lenticel. Zo spodne strany sú listy slabo plstnaté. Plody sú stredne veľké nepravé nažky, o priemernej hmotnosti 7 g. Šupka plodu je hrubšia, žlto oranžová a silne plstnatá. Tvar plodu je široko obrátene vajcovitý. Dužina plodu je v konzumnej zrelosti trpkasto kyslá a šťavnatá. Odroda Slovan kvitne neskoro v období 10 – 15 apríla ešte v bezlistom stave. Dozrieva neskoro v ½ mesiaca IX., po odrode Masličnaja. Rastlina netrpí žiadnymi chorobami.